กรุงเทพประกันขยับเบี้ย10%
ปีหน้าเลิกแบกต้นทุนอู่หมอขึ้นหลักร้อยลูกค้าไม่กระทบ
26 ธ.ค. 2554

ปีหน้าเลิกแบกต้นทุนอู่หมอขึ้นหลักร้อยลูกค้าไม่กระทบ
กรุงเทพประกันภัย แบกต้นทุนไม่ไหว เล็งปีหน้าขึ้นเบี้ยชั้น 1 รับต้นทุนเพิ่ม 10% 
นายพนัส ธีรวณิชย์กุล กรรมการผู้อำนวยการใหญ่ บริษัท กรุงเทพประกันภัย เปิดเผยว่า ในปี 2555 บริษัทมีแผนที่จะปรับค่าเบี้ยประกันภัยรถยนต์ชั้น 1 ขึ้นอีก เพื่อให้สอดคล้องกับต้นทุนที่เพิ่มขึ้น เนื่องจากในช่วง 2-3 ปีที่ผ่านมา บริษัทไม่ได้มีการขึ้นค่าเบี้ยประกันภัยรถยนต์ชั้น 1 เลย ขณะที่ต้นทุนก็เพิ่มขึ้นไปแล้ว 23% ต่อปี หรือโดยรวมก็อยู่ที่ประมาณ 10%
“หากสรุปแล้ว เราจำเป็นต้องขึ้นค่าเบี้ย ก็คงเป็นไปตามต้นทุนที่เพิ่มขึ้นเป็นหลัก ไม่ได้เกี่ยวกับเหตุการณ์น้ำท่วมใหญ่ที่เกิดขึ้นแต่อย่างใด เนื่องจากค่ารักษาพยาบาลก็เพิ่มขึ้นถึงปีละ 15% มาทุกปี บวกกับมีค่าแรง ค่าซ่อมรถที่เพิ่มขึ้นอีก จึงหลีกเลี่ยงไม่ได้ที่ต้องขึ้น แต่เราก็ไม่จำเป็นต้องขึ้นเบี้ยถึง 10% ตามต้นทุนทั้งหมด เพียงแต่ขอให้เหมาะสมและสอดคล้องกับความเป็นจริงก็พอ ซึ่งคาดว่าจะขึ้นแค่หลักร้อยบาทเท่านั้น และคงไม่ส่งผลกระทบต่อลูกค้ามากนัก” นายพนัส กล่าว
อย่างไรก็ตาม บริษัทยังมุ่งจับกลุ่มลูกค้าประกันชั้น 1 เป็นหลัก โดยยังมีสัดส่วนอยู่ถึง 80% แต่ไม่ใช่รถป้ายแดง เนื่องจากเบี้ยรถป้ายแดงส่วนใหญ่เป็นประกันแถม ซึ่งมีการแข่งขันสูงและไม่ค่อยได้กำไร โดยบริษัทมุ่งจับกลุ่มรถใหม่ที่มีอายุรถไม่เกิน 5 ปีเป็นหลัก 
นอกจากนี้ เพื่อให้การบริหารความเสี่ยงของบริษัทมีประสิทธิภาพมากขึ้น ในปี 2555 บริษัทก็จะซื้อความเสี่ยงภัยจากความเสียหายส่วนเกินสำหรับประกันภัยรถยนต์กับบริษัทรับประกันภัยต่อเพิ่มอีก 48 เท่า เพื่อให้ครอบคลุมความเสียหายได้เพียงพอ เนื่องจากในปีที่ผ่านมาไม่เพียงพอ เพราะได้รับผลกระทบจากน้ำท่วม ส่วนประกันภัยที่อยู่อาศัยจะซื้อความเสียหายส่วนเกินเพิ่มอีก 1 เท่าก็พอ เนื่องจากประกันที่อยู่อาศัยแข็งแรงกว่า แต่บริษัทก็ไม่อยากเสี่ยง 
ทั้งนี้ ในปี 2555 บริษัทตั้งเป้าเติบโตที่ 9% หรือทำเบี้ยได้ 1.2 หมื่นล้านบาท มุ่งจับกลุ่มลูกค้ารายย่อยเป็นหลัก และขยายตลาดไปในภูมิภาคมากขึ้น เพื่อกระจายภัยออกไปให้ได้มากที่สุด ขณะที่ลูกค้ารายใหญ่ที่มีทุนประกันสูงจะต้องมีการประเมินความเสี่ยงภัยให้รอบครบก่อนที่จะรับงาน
สำหรับช่องทางการขายก็ยังเน้นทุกช่องทาง เช่น ตัวแทน การขายผ่านธนาคารหรือแบงก์แอสชัวรันส์ การขายผ่านโทรศัพท์หรือเทเลมาร์เก็ตติง ซึ่งแม้ช่องทางเทเลมาร์เก็ตติงตลาดจะเริ่มอิ่มตัว แต่ก็ยังเป็นตัวเลือกที่น่าสนใจอยู่ ขณะที่เบี้ยประกันในปี 2554 คาดว่าจะต่ำกว่าเป้า 57 ล้านบาท จากเป้าที่ตั้งไว้ 1.1 หมื่นล้านบาท หรือเติบโต 4%